als_Latn dik_Latn ron_Latn
Koreja e Veriut i ka përshkruar sanksionet e reja të SHBA-së ndaj saj si pjesë e një politike armiqësore amerikane. Uashingtoni zyrtar caktoi sanksione për tri organizata dhe 10 individë koreanoveriorë, pasi FBI fajësoi Phenianin për sulmin kibernetik ndaj kompanisë kinematografike “Sony Pictures”. Koreja e Veriut e përshëndeti sulmin e piratëve informatikë ndaj serverëve të “Sony”-t, por mohoi përfshirjen në këtë çështje. Sipas Phenianit zyrtar, vendosja e sanksioneve, vetëm sa do t’i përkeqësojë marrëdhëniet mes dy vendeve. Kjo është hera e parë që SHBA cakton sanksione ndaj një vendi, për arsye të sulmeve kibernetike. SHBA dhe Koreja e Veriut janë konfliktuar prej pak javësh pas debateve që lindën për komedinë hollivudiane, “The Intervieë”. Filmi satirizon liderin komunist koreanoverior Kim Jong Un dhe flet për një komplot për vrasjen e tij. Fillimisht, pas sulmit kibernetik që pësoi, “Sony Pictures” e anuloi shfaqjen e filmit. Prodhimi kinematografik doli pas kritikave që erdhën nga bota e artit, veprimtarë për të drejtat e njeriut, si dhe nga Presidenti amerikan Obama. Sipas tyre, censurimi i filmit ishte cenim i lirisë së shprehjes. Komedia doli në disa kinema amerikane për Krishtlindje, si dhe u publikua pjesërisht në internet.
als_Latn